Tisztelt Cukorrépa Termelő Partnerünk!

Tájékoztatni szeretnénk az Önök által megtermelt és a 2023. évi kampányban leadott cukorrépa második elszámolásával kapcsolatos információkról, teendőkről, a vetőmag kiadásának folyamatáról, továbbá felhívni figyelmüket növénybiztosítás fontosságára és kórokozók, betegségek kockázatára.

**Répaelszámolás**

A közöttünk létrejött CUKORRÉPA TERMÉKÉRTÉKESÍTÉSI SZERZŐDÉS 2023 értelmében a második elszámolás keretében a termelőnek összesen 40 EUR/t (37 EUR/t alapár, 2 EUR/t répaszelet megváltás - répaár és juttatások soron az elszámolásban, valamint ezen kívül a megállapodás szerint átlagosan 1 EUR/t ütemezési térítés) kerül elszámolásra 16%-os cukortartalmú cukorrépa esetében.

Második elszámolás tartalmaz minden olyan termelőnek járó térítést, mely a szerződés alapján őt megilleti. Ilyen tétel a logisztikai költséghozzájárulás vasúti szállítás esetén, logisztikai költség hozzájárulást közúti szállítás esetén. Mellékelve a „Megállapodás ütemezési térítés mértékének megváltozásáról 2023”, melyet a hosszú kampány miatt módosítani kellett.

Ebben az elszámolásban levonásra kerül a termelő minden tartozása, beleértve a vetőmag, fuvarköltség megosztás, fuvardíj visszaterhelés, CTOSZ tárgyévi tagdíj, valamint a Termelő által a Magyar Cukor Zrt. felé benyújtott engedményezései, melyet a Magyar Cukor Zrt. az engedményeseknek akkor utal át, ha a beszállított cukorrépa értéke a Termelő Magyar Cukor Zrt. felé fennálló tartozásainak levonását követően arra fedezetet biztosít.

**Vetőmagok kiadása**

A vetőmag kiadása az elmúlt éveknek megfelelően a KITE Zrt. telephelyein kerül lebonyolításra. Általános szabályként minden vetőmagot és vegyszert csak az előre megadott telephelyen lehet átvenni 2024. március 11. és 20. között. Nagyon fontos, hogy a Conviso-hoz a VÉNY legyen mindenki számára előre megírva, mert ennek hiányában nem adható ki! Szállítólevelek a megrendelések alapján 2024. február 29-i állapot szerint lettek kitöltve, előre megírva, ezért utólagosan módosításra nem lesz lehetőség. A vetőmag és vegyszer kiadásának folyamatáról még egy tájékoztató levelet küldünk Önöknek.

**Bejelentési kötelezettség**

Ebben az évben is a vetőmagok rovarölőszeres csávázószerekkel kezeltek, melyeknek vetéskor történő bejelentése a termelő kötelezettsége!

**Biztosítások, kórokozók és betegségek kockázata**

Szeretnénk felhívni figyelmüket a cukorrépa termőterület biztosításának fontosságára a répát potenciálisan érintő károkkal szemben (jégverés, vihar, tavaszi fagy, homokverés, állati kártevő stb.). A jelenlegi szélsőséges időjárásból, klímaváltozásból adódó kockázat a korábbi évekhez képest nagyobb mértékű, így biztosítás nélkül igen nagy kockázata van a termelésnek.

Kórokozó betegségek kockázata miatt kiemelten figyelni kell a megelőzésre és a védekezésre! Az enyhe tél miatt a kórokozók áttelelése a szokásosnál nagyobb mértékű. Olyan területekre nem javasoljuk a cukorrépa vetését, amelyek répabarkó és fitoplazma/makrofómina szempontjából veszélyeztetettek és/vagy olyan elővetemény után, amelyek ezen kockázatot növelik. Csökkenthető a káros hatásuk középmély, vagy mély lazítással, betelepülő rovarkártevők ragacscsapdákkal történő monitorozásával, antagonista gombákkal történő talajkezeléssel.

Felhívjuk figyelmüket, hogy a Magyar Cukor a területek biztosítatlanságára és a nem megfelelő megelőzésre és védekezésre visszavezethető káreseményekkel kapcsolatosan nem tud anyagi támogatást nyújtani a termelőknek

Kaposvár, 2024. március 1.

Dr Csima Ferenc

 termeltetési igazgató